Alsaker om Balotelli: - Ikke innsats. Ikke engasjement. Ingenting!
Italieneren har hatt to tøffe måneder på Merseyside etter overgangen fra Milan i slutten av august. Etter Liverpools 0-3-tap mot Real Madrid onsdag har han blitt kraftig kritisert, både for innsatsen på banen og for å ha byttet drakt med Pepe på vei inn til pause. TV 2-kommentator Øyvind Alsaker mener kjøpet av Balotelli var et «nødvendig gamble» av Liverpool, men at det er ingen tvil om at klubben savner Luis Suarez og skadde Daniel Sturridge svært mye. - Suarez var alltid var blant Liverpools tre beste - selv på en dårlig dag. Balotelli er fullstendig utenfor når han ikke har dagen. Da får han ikke til noe som helst. Ikke innsats, ikke engasjement. Ingenting! - Da blir det som å spille med ti mann, og det koster selvfølgelig dyrt, sier Alsaker.Han tviler på at Balotelli har den nødvendige mentale styrken til å lykkes i Liverpool. - Om en skal være bajas og ha flere frisyrer enn mål på to måneder, da må en være tøff i kula. Balotelli er jo ikke det, sier Alsaker før han legger til: - Han henger med hodet, graver seg lengre og lengre ned. Det holder bare ikke. En må jobbe på, løpe på alt, krige, sloss og gi absolutt alt for å få ballen i mål, sier den mangeårige TV 2-kommentatoren. Når VG snakker med Alsaker er Europa League-kampen mellom Lille og Everton nettopp ferdigspilt. I den spilte Liverpool-eide Divock Origi. - Han løp hele tiden, jaktet ballen, jaktet bakrom. Han lyktes ikke, men han prøvde. Hvis en bare legger ned de nødvendige meterne slipper en unna med å ikke score mål, men Balotelli gjør jo ikke det. Han står bare og synes synd på seg selv, sier Alsaker. - Psykologen Brendan Rodgers, som har fått utrolig mye ut av spillere som Raheem Sterling og Daniel Sturridge, står overfor en voldsom utfordring, sier TV 2-kommentator Øyvind Alsaker.Liverpool-manager Brendan Rodgers antydet på en pressekonferanse torsdag at Balotelli kanskje ikke holder nivået for Liverpool. - Vi får se hvordan det går. Han jobber hardt på treningsfeltet og så lenge han gjør sitt beste er det alt jeg kan be om. Om det beste er godt nok får vi se, men det gjelder for alle mine spillere - ikke bare for Mario, sa Rodgers ifølge The Guardian. Han har snakket med Balotelli om trøyebyttet med Pepe, men vil ikke si hva som ble sagt. - Det er mellom oss to. Vi hadde en samtale om kulturen her i landet og spesielt i Liverpool. Det er det. Resten av troppen har ikke reagert på trøyebyttet, men det er uunngåelig at det blir spekulasjoner, sa Rodgers.
TV 2-kommentator Øyvind Alsaker (49) tviler på at hardt kritiserte Mario Balotelli (24) har psyken til å bli spissen Liverpool trenger.